《人生叹》
宋代·赵崇嶓

壮老互沦谢，百年如奔霆。
竞将无穷忧，劳此有尽形。
生时一幻化，死即归杳冥。
亦有贤达人，视死如未生。
亦有醉梦人，既死心未平。
逆旅朝暮閒，八风无时停。
扰扰安足计，熙然慰吾情。

作者简介：赵崇嶓字汉宗，号白云，南丰人。生于庆元四年（1198），商王元份八世孙。嘉定十六年（1223）进士。授石城令，改淳安。尝上疏极论储嗣未定及中人专横。官至大宗正丞。卒于宝祐四年（1256）以前。有《白云稿》。《宋史·宗室世系表》：商王元份九世孙汝悉长子。诗词兼有。